Chicago Bulls nimetas sel nädalal 13 mängijast koosneva nimekirja NBA suveliigaks. Teiste seas kuulub meeskonda ka Eesti koondislane Henri Drell.
Chicago Bullsi tütarklubis Windy City Bullsis mängiv Drell esindas suveliigas Chicagot ka mullu, siis pääses ta neljas mängus keskmiselt väljakule 14,7 minutiks ning kogus selle ajaga 5,0 punkti, 2,2 lauapalli, ühe resultatiivse söödu ja ühe vaheltlõike.
Lisaks Drellile mängivad Windy City meestest suveliigas veel Ben Coupet Jr., Javon Freeman-Liberty ja Daniel Oturu. Suveliigas juhendab Bullsi John Bryant.
11 päeva kestev NBA suveliiga algab 7. juulil Las Vegases, iga meeskond peab vähemalt viis kohtumist. Kui kõik tiimi on pidanud neli mängu, selguvad neli paremat võistkonda, kes mängivad ka poolfinaali ja finaali. Bulls alustab turniiri kohtumistega Toronto Raptorsi ja Memphis Grizzliesi vastu, seejärel kohtutakse Sacramento Kingsi ja Cleveland Cavaliersiga.
Toimetaja: Anders Nõmm